
PROIECT DIDACTIC
al primei lecții „INDEPENDENȚA CARE NE UNEȘTE”[footnoteRef:1] [1:  Proiectele didactice au fost elaborate cu suportul proiectului Consiliului Europei „Educație pentru democrație în Republica Moldova”] 

Data: 1 septembrie 2026

Competențe pentru cultură democratică:
· Valorizarea demnității umane și a drepturilor omului;
· Valorizarea libertății, demnității și a drepturilor omului;
· Prețuirea diversității culturale, pornind de la ideea că, deși suntem diferiți, toți suntem Moldova;
· Respect față de țară, simbolurile statului și memoria istorică;
· Asumarea responsabilității pentru propriile alegeri, comportamente și consecințele acestora;
· Spirit civic și sentiment de apartenență;
· Abilități de ascultare și observare;
· Abilități de gândire critică și analitică;
· Cooperare, solidaritate și unitate;
Înțelegerea cunoștințelor referitoare la independență, libertate, comunitate, țară

Mesajul central al lecției: 
Independența este o realizare istorică și o alegere pe care o confirmăm în fiecare zi prin felul în care trăim împreună. Ea capătă sens atunci când libertatea este însoțită de responsabilitate, drepturile sunt exprimate prin prețuirea demnității celuilalt, iar diversitatea devine o sursă de unitate, nu de dezbinare. Deși avem istorii, convingeri și identități diferite, împărtășim aceeași responsabilitate: să construim o Moldovă incluzivă, rezilientă și durabilă.

Obiective operaționale:
Elevii/elevele sunt capabili/capabile:
· Să promoveze convingerea că unitatea și solidaritatea între generații consolidează independența țării;
· Să analizeze critic evenimentele proclamării independenței Republicii Moldova;
· Să reflecteze asupra viziunii personale referitor la viitorul Republicii Moldova.

Strategii didactice:
a) forme de organizare: frontal, grup mic/mare;
b) metode și procedee didactice: organizator grafic, RAFT, analiza surselor
c) resurse: Mesajul președintei Republicii Moldova
d) organizarea clasei: discuție în grup mare.

SCENARIUL DIDACTIC AL LECȚIEI

	Etapele lecției
	Desfășurarea activității

	EVOCARE
	Activitatea: Axa timpului
Elevii amplasează pe axa timpului următoarele date:
· anul în care s-a născut Republicii Moldova;
· anul în care te-ai născut;
· anul în care s-au născut părinții;
· anul în care s-au născut bunicii;
· anul în care suntem.
Reflecție:
· Ce observi?
· Ce ai descoperit?
· Ce cunoști despre contextul în care a fost proclamată independența Republicii Moldova?
· Ce aspecte ale acestui moment istoric îți sunt mai puțin cunoscute?
· Ce transformări importante ai include pe axa timpului pentru perioada 1991–2026?
· Ce evenimente din viața familiei tale se intersectează cu istoria Republicii Moldova?
· Ce crezi că va fi completat pe această axă în următorii 35 de ani?
· Care ar putea fi contribuția generației tale la istoria viitoare a țării?

	REALIZAREA SENSULUI
	Activitatea: 35 de ani de la nașterea Republicii Moldova
Elevii reflectează în baza mesajului cu ocazia a 35 de ani de la proclamarea independenței Republicii Moldova, susținut de Maia Sandu, președinta Republicii Moldova.
Reflecție
· Ce emoții ți-a trezit?
· Ce titlu ați oferi mesajului?
· Ce transmite mesajul?
· Ce simboluri/elemente identitare ai văzut/auzit?
· Ce responsabilități sunt invitați să aibă cetățenii în dezvoltarea țării?
· Care dintre speranțele/idealurile generației independenței s-au îndeplinit?
· Cum prețuim astăzi această moștenire?
· Care idealuri încă nu s-au realizat în totalitate?
· Care sunt idealurile voastre?
· Ce mesaj este adresat direct sau indirect generației voastre?
· Ce responsabilități are generația ta pentru consolidarea independenței Republicii Moldova?

	REFLECȚIE
	Activitatea: Mesajul președintelui/președintei 2061
Elevii elaborează un mesaj scurt cu ocazia celor 70 de ani de la proclamarea independenței Republicii Moldova.

Fiecare elev elaborează un mesaj scurt, adresat cetățenilor Republicii Moldova, în care prezintă:
· realizările țării în perioada 2026–2061;
· provocările pe care societatea a reușit să le depășească;
· locul Republicii Moldova în comunitatea statelor libere și democratice;
· prioritățile pentru următoarele generații.
Mesajul poate începe prin formula: „Dragi cetățeni, astăzi, la 70 de ani de la proclamarea independenței Republicii Moldova…”
Reflecție:
· Ce observi în mesajele colegilor?
· Care sunt ideile de bază?
· Ce au în comun mesajele de la 35 de ani și cel de la 70 de ani?
· Ce este diferit de mesajul actual?
· Care sunt realizările peste 35 de ani?
· Cum ai contribuit la aceste succese?
· Ce moștenire lăsați următoarelor generații? 

	EXTINDERE
	Activitatea: Proiect de țară
Elevii elaborează un mesaj adresat autorităților în legătură cu viziunea lor asupra proiectului de țară-Republica Moldova.




Independența Republicii Moldova: repere istorice 1989–2026
	Timp istoric
	Eveniment

	26 martie 1989
	Alegerile pentru Congresul Deputaților Poporului al URSS permit afirmarea reprezentanților mișcării naționale din RSS Moldovenească și aduc în prim-plan revendicările privind limba, drepturile naționale, democratizarea și suveranitatea.

	20 mai 1989
	Congresul Mișcării Democratice constituie Frontul Popular din Moldova, care devine principala forță civică și politică a mișcării de renaștere și eliberare națională.

	27 august 1989
	Marea Adunare Națională de la Chișinău, desfășurată cu participarea a sute de mii de oameni, solicită oficializarea limbii române, revenirea la grafia latină, reafirmarea simbolurilor naționale și extinderea suveranității republicii.

	31 august 1989
	Sunt adoptate legile privind statutul limbii de stat și revenirea la grafia latină, marcând un moment definitoriu al renașterii naționale și al desprinderii de politica sovietică de rusificare.

	25 februarie–10 martie 1990
	Au loc primele alegeri legislative desfășurate în condiții de competiție politică reală. Legislativul ales, cunoscut ulterior drept Primul Parlament, va adopta actele fundamentale privind suveranitatea și independența Republicii Moldova.

	27 aprilie 1990
	Tricolorul albastru-galben-roșu, purtând Stema de Stat, este adoptat ca Drapel de Stat al RSS Moldovenești, devenind un simbol al afirmării identității naționale.

	23 iunie 1990
	Este adoptată Declarația de Suveranitate, care consacră caracterul unitar și indivizibil al republicii, precum și supremația Constituției și a legislației sale asupra legislației unionale.

	19–21 august 1991
	Eșecul tentativei de lovitură de stat de la Moscova slăbește decisiv autoritatea centrului unional și accelerează proclamarea independenței republicilor sovietice.

	27 august 1991
	Parlamentul proclamă Independența Republicii Moldova și adoptă Declarația de Independență, în prezența Marii Adunări Naționale. Actul fondator este votat de cei 277 de deputați prezenți.

	27 august–decembrie 1991
	România este primul stat care recunoaște independența Republicii Moldova, chiar în ziua proclamării acesteia, fiind urmată de alte state. În contextul încetării existenței URSS, sunt puse bazele relațiilor externe ale noului stat suveran.

	30 ianuarie–2 martie 1992
	Republica Moldova este admisă în Conferința pentru Securitate și Cooperare în Europa, iar la 2 martie devine membră a Organizației Națiunilor Unite, obținând consacrarea internațională multilaterală a independenței sale.

	martie–iulie 1992
	Conflictul armat de pe Nistru pune în pericol independența și integritatea teritorială a statului. La 21 iulie, Republica Moldova și Federația Rusă semnează acordul de încetare a focului, fiind instituită Zona de Securitate.

	4 februarie/
25 aprilie 1993
	Este instituită Misiunea CSCE, ulterior OSCE, în Republica Moldova, cu mandatul de a sprijini identificarea unei soluții politice durabile pentru conflictul transnistrean.

	29 noiembrie 1993
	Leul moldovenesc este introdus în circulație, consolidând independența economică și capacitatea statului de a promova o politică monetară proprie.

	27 februarie 1994
	Au loc primele alegeri parlamentare generale organizate după proclamarea independenței, în baza unui sistem pluripartid, marcând consolidarea cadrului parlamentar propriu al statului.

	16 martie 1994
	Republica Moldova aderă la programul NATO „Parteneriat pentru Pace”, dezvoltând cooperarea în domeniul securității și apărării, cu respectarea neutralității sale constituționale.

	29 iulie 1994
	Parlamentul adoptă Constituția Republicii Moldova, intrată în vigoare la 27 august. Legea fundamentală consacră Republica Moldova drept stat suveran, independent, unitar și indivizibil, organizat potrivit principiilor democratice și neutralității permanente.

	13 iulie 1995
	Republica Moldova devine membră a Consiliului Europei, asumând standardele europene privind democrația, statul de drept și respectarea drepturilor omului.

	24 iulie 1997
	Parlamentul ratifică Convenția Europeană a Drepturilor Omului. În același an, Republica Moldova participă la constituirea inițiativei regionale GUAM, întemeiată pe cooperare, suveranitate, integritate teritorială și securitate.

	1 iulie 1998
	Intră în vigoare Acordul de Parteneriat și Cooperare dintre Republica Moldova și Uniunea Europeană, care instituie primul cadru juridic amplu pentru dialog politic, reforme și cooperare economică.

	18–19 noiembrie 1999
	La Summitul OSCE de la Istanbul, Federația Rusă își asumă angajamentul de a-și retrage forțele și munițiile de pe teritoriul Republicii Moldova. Angajamentul devine un reper diplomatic important, fără a fi însă îndeplinit integral.

	26 iulie 2001
	Republica Moldova devine al 142-lea membru al Organizației Mondiale a Comerțului, integrându-se în sistemul comercial multilateral și asumând normele internaționale în domeniul comerțului.

	22 februarie 2005
	Este aprobat Planul de Acțiuni Republica Moldova–Uniunea Europeană, în cadrul Politicii Europene de Vecinătate, integrarea europeană devenind un cadru operațional pentru reformele interne și apropierea de Uniunea Europeană.

	aprilie–septembrie 2009
	Alegerile parlamentare din 5 aprilie sunt urmate de protestele violente din 7 aprilie și de o criză politică. Scrutinul repetat din 29 iulie permite constituirea Alianței pentru Integrare Europeană și încheie perioada majorității parlamentare comuniste.

	7 mai 
2009
	Republica Moldova participă la lansarea Parteneriatului Estic al Uniunii Europene, platformă destinată aprofundării asocierii politice, integrării economice și contactelor dintre cetățeni.

	29 noiembrie 2013
	La Summitul Parteneriatului Estic de la Vilnius este parafat Acordul de Asociere dintre Republica Moldova și Uniunea Europeană, inclusiv Zona de Liber Schimb Aprofundat și Cuprinzător – DCFTA.

	5 decembrie 2013
	Curtea Constituțională stabilește că Declarația de Independență face corp comun cu Constituția și că denumirea „limba română”, prevăzută în actul fondator, prevalează asupra formulării divergente din articolul 13 al Constituției.

	28 aprilie 2014
	Este eliminată obligația de viză pentru călătoriile de scurtă durată în spațiul Schengen ale cetățenilor Republicii Moldova care dețin pașapoarte biometrice.

	27 iunie 2014
	Republica Moldova și Uniunea Europeană semnează, la Bruxelles, Acordul de Asociere, inclusiv Zona de Liber Schimb Aprofundat și Cuprinzător – DCFTA.

	1 septembrie 2014
	Începe aplicarea provizorie a Acordului de Asociere, inclusiv a DCFTA, consolidând apropierea politică și integrarea economică a Republicii Moldova în spațiul european.

	1 iulie 
2016
	Acordul de Asociere dintre Republica Moldova și Uniunea Europeană intră pe deplin în vigoare, devenind principalul cadru juridic al apropierii politice și integrării economice europene.

	22 iunie 2018
	Adunarea Generală a Organizației Națiunilor Unite adoptă Rezoluția 72/282, prin care solicită retragerea completă și necondiționată a forțelor militare străine de pe teritoriul Republicii Moldova.

	3 martie 2022
	Republica Moldova depune cererea de aderare la Uniunea Europeană, deschizând o nouă etapă în parcursul său european.

	23 iunie 2022
	Consiliul European acordă Republicii Moldova statutul de țară candidată la aderarea la Uniunea Europeană, marcând trecerea de la relația de asociere la procesul de aderare.

	1 iunie 2023
	Republica Moldova găzduiește, la Bulboaca, Summitul Comunității Politice Europene, eveniment care îi consolidează vizibilitatea internațională și confirmă sprijinul european pentru suveranitatea și securitatea sa.

	14 decembrie 2023
	Consiliul European decide deschiderea negocierilor de aderare cu Republica Moldova, în baza recomandării Comisiei Europene și a progreselor înregistrate în realizarea reformelor.

	25 iunie 2024
	Prima Conferință interguvernamentală Republica Moldova–Uniunea Europeană marchează deschiderea oficială a negocierilor de aderare și începutul procesului sistematic de aliniere la acquis-ul Uniunii Europene.

	20 octombrie 2024
	În cadrul referendumului republican constituțional, majoritatea voturilor valabil exprimate susține modificarea Constituției în vederea consacrării integrării europene drept obiectiv strategic al Republicii Moldova. Rezultatele sunt confirmate de Curtea Constituțională la 31 octombrie.

	4 iulie 2025
	La Chișinău se desfășoară primul Summit Republica Moldova–Uniunea Europeană, care reafirmă perspectiva europeană a țării și sprijinul Uniunii Europene pentru reforme, securitate și dezvoltare.

	15 iunie 2026
	În cadrul celei de-a doua Conferințe de aderare Republica Moldova–Uniunea Europeană sunt deschise negocierile asupra Clusterului 1 „Elementele fundamentale”, care cuprinde statul de drept și drepturile fundamentale, funcționarea instituțiilor democratice, reforma administrației publice și criteriile economice.

	22 iunie 2026
	La Bruxelles se desfășoară cel de-al doilea Summit Republica Moldova–Uniunea Europeană, în cadrul căruia este reafirmat sprijinul european pentru suveranitatea, integritatea teritorială și viitorul european al țării.

	14 iulie 2026
	În cadrul celei de-a treia Conferințe de aderare Republica Moldova–Uniunea Europeană sunt deschise negocierile asupra Clusterului 6 „Relații externe”, care cuprinde relațiile externe și politica externă, de securitate și apărare.

	27 august 2026
	La 35 de ani de la proclamarea independenței, Republica Moldova este un stat suveran, independent și neutru, candidat la aderarea la Uniunea Europeană și aflat în proces activ de negociere. Consolidarea statului de drept, protejarea instituțiilor democratice și soluționarea pașnică a conflictului transnistrean rămân obiective esențiale pentru întărirea suveranității și integrității teritoriale.

